Diari Oficial de la Generalitat Valenciana


Sumari del DOGV 8122, del 07-09-2017 (2017/7781)

DECRET 116/2017, d'1 de setembre, del Consell, pel qual es declaren com a Zones Especials de Conservació els Llocs d'Importància Comunitària Alt Túria (ES5232006), Savinar d'Alpuente (ES5233008) i Serra del Negrete (ES5233009) i s'aprova la norma de gestió d'aquests Zones Especials de Conservació i de la Zona Especial de Protecció per les Aus Alt Túria i Serra del Negrete (ES0000449).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2017/09/01/116/dof/vci/html**

### Dades del document

Número de DOGV
:   8122

Data del DOGV
:   07-09-2017

Secció del DOGV
:   I. DISPOSICIONS GENERALS

Número del document
:   2017/7781


Data del document
:   01-09-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Decret

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Loriguilla
    * Benagéber
    * Chulilla
    * Siete Aguas
    * Higueruelas
    * Requena
    * Yesa, La
    * Chelva
    * Chera
    * Domeño
    * Gestalgar
    * Pedralba
    * Titaguas
    * Tuéjar
    * Alpuente
    * Aras de los Olmos
    * Calles
    * Losa del Obispo
    * Sot de Chera
    * Utiel
    * Bugarra
    * Sinarcas
    * protecció del medi ambient
    * ocell
    * protecció de la flora
    * protecció de la fauna
    * protecció del paisatge
    * reserva natural
    * legislació

DECRET 116/2017, d'1 de setembre, del Consell, pel qual es declaren com a Zones Especials de Conservació els Llocs d'Importància Comunitària Alt Túria (ES5232006), Savinar d'Alpuente (ES5233008) i Serra del Negrete (ES5233009) i s'aprova la norma de gestió d'aquests Zones Especials de Conservació i de la Zona Especial de Protecció per les Aus Alt Túria i Serra del Negrete (ES0000449). [2017/7781]  
Preàmbul  
  
Natura 2000 és una xarxa ecològica europea a la qual han de contribuir tots els estats membres de la Unió Europea aportant aquells espais que presenten importants mostres d'aquells hàbitats naturals i hàbitats d'espècies que han sigut considerats rellevants, en un context europeu, per diverses raons. L'objectiu final de la Xarxa Natura 2000 és contribuir que aquestes mostres de la biodiversitat aconseguisquen o mantinguen un estat de conservació favorable en tot el territori de la Unió. Els espais que conformen aquesta xarxa són les Zones Especials de Protecció per a les Aus (ZEPA), els Llocs d'Importància Comunitària (LIC) i les Zones Especials de Conservació (ZEC).  
  
El Consell, en l'Acord de 10 de juliol de 2001, va aprovar la llista i la delimitació dels Llocs d'Importància Comunitària (LIC) que havien de ser proposats a la Comissió Europea com a contribució a la constitució de la Xarxa Ecològica Europea Natura 2000, creada per la Directiva 92/43/CEE del Consell, de 21 de maig de 1992, relativa a la conservació dels hàbitats naturals i de la fauna i flora silvestres. La llista esmentada incloïa els espais Alt Túria (ES5232006), Savinar d'Alpuente (ES5233008) i Serra del Negrete (ES5233009), per ser espais que alberguen importants exemples de boscos de galeria i penyals escarpats (Alt Túria), interessants formacions de savina turífera, pi roig i savina de muntanya (Savinar d'Alpuente) i una excel·lent representació de carrascars continentals i formacions de pi negre i savines, boscos mixtos de roure valencià, a més d'ecosistemes riberencs d'interés (Serra del Negrete). La inclusió d'aquests espais en la Xarxa Natura 2000 es va veure confirmada posteriorment amb la Decisió de la Comissió Europea de 19 de juliol de 2006, per la qual s'adopta, de conformitat amb la Directiva 92/43/CEE del Consell, la llista de Llocs d'Importància Comunitària de la regió biogeogràfica mediterrània, notificada amb el número C (2006) 3261.  
Posteriorment, l'Acord de 5 de juny de 2009, del Consell, d'ampliació de la Xarxa de Zones d'Especial Protecció per a les Aus (ZEPA) de la Comunitat Valenciana, va declarar com a Zona d'Especial Protecció per a les Aus (ZEPA) l'espai Alt Túria i Serra del Negrete (ES0000449), coincident parcialment amb els LIC anteriors, de conformitat amb el que estableix la Directiva 79/409/CEE relativa a la conservació de les aus silvestres, hui substituïda per la seua versió codificada, açò és, per la Directiva 2009/147/CE del Parlament i del Consell, de 30 de novembre de 2009, relativa a la conservació de les aus silvestres (versió codificada).  
Els Llocs d'Importància Comunitària esmentats han de ser declarats ara com a Zona Especial de Conservació (ZEC), de conformitat amb el que estableix l'article 4.4 de la Directiva 92/43/CEE i l'article 42.3 de la Llei bàsica estatal 42/2007, de 13 de desembre, del patrimoni natural i de la biodiversitat, així com en l'article 29.bis.4 de la Llei 11/1994, de 27 de desembre, d'Espais Naturals Protegits de la Comunitat Valenciana. La declaració esmentada ha d'anar acompanyada de l'aprovació de les mesures de conservació que siguen necessàries per a respondre a les exigències ecològiques dels hàbitats i les espècies que van motivar la inclusió d'aquests llocs en la Xarxa Natura 2000, perquè així s'ha establit en l'article 6.1 de la Directiva 92/43/CEE. De la mateixa manera, la Directiva d'Aus Silvestres també exigeix que en les ZEPA s'establisquen mesures de conservació dels hàbitats de les espècies que han motivat la seua declaració, a fi de procurar-ne la supervivència i la reproducció. Ambdues exigències han sigut arreplegades en la legislació estatal, en concret en els articles 42.3 i 45.1 de la Llei 42/2007 i, també en la legislació autonòmica, açò és, en els articles 14 quater 1.a i 29 bis.4 de la Llei 11/1994, de 27 de desembre. Del que estableix la Llei 11/1994 es desprén que les mesures de conservació esmentades han d'incloure's en les denominades «normes de gestió», les quals són equivalents als «plans o instruments de gestió» mencionats en l'article 45.1 de la Llei 42/2007. Les normes de gestió esmentades han d'arreplegar també les mesures necessàries per a evitar el deteriorament dels hàbitats i les alteracions de les espècies que van motivar la inclusió en la Xarxa Natura 2000 d'aquests espais.  
A fi de complir els requisits legals esmentats, la Generalitat va procedir a confeccionar la norma de gestió que ha de regir en els espais anteriorment mencionats, la qual es va sotmetre els tràmits procedimentals previstos en la normativa d'aplicació, entre ells l'exposició pública (que es va substanciar mitjançant anunci publicat en el Diari Oficial de la Comunitat Valenciana número 7107, de 10.09.2013) i l'audiència als interessats. No obstant això, i en el transcurs de la prolixa tramitació administrativa posterior a aquests tràmits, l'Advocacia General de la Generalitat va qüestionar l'Acord de la Comissió d'Avaluació Ambiental de 14 de març de 2013, en el qual s'havia considerat la innecessarietat de sotmetre la norma de gestió a què es refereix aquest decret al tràmit d'avaluació ambiental estratègica. D'acord amb aquest pronunciament jurídic, la mateixa Comissió d'Avaluació Ambiental va procedir a adoptar un nou acord, datat el 28 d'octubre de 2014, en el qual es deixava sense efecte l'anterior i s'emetia document d'abast de l'estudi territorial i estratègic de la norma de gestió, el qual es va exposar novament al públic a fi de completar la tramitació prevista per a l'emissió de la corresponent declaració ambiental estratègica.  
  
Aquest decret, doncs, declara com a ZEC els LIC mencionats i aprova la norma de gestió que regirà en els espais esmentats, així com en les ZEPA indicades. La norma de gestió s'ha dissenyat tenint en compte les exigències que, respecte al seu contingut, s'estableixen tant en la Llei 42/2007 (art. 45.1) com en la Llei 11/1994 (article 47,ter). Igualment s'han atès els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques.  
Aquesta disposició està inclosa en el Pla normatiu de l'Administració de la Generalitat per a 2017.  
En el seu procés d'elaboració es va donar una especial importància al període de participació pública i audiències a les corporacions locals afectades, destacant la posada a disposició de la ciutadania, en la pàgina web de la Conselleria, de la versió preliminar del projecte de decret, del pla de participació pública, de l'estudi ambiental i territorial estratègic i de la memòria tècnica. Per tot això, complerts els tràmits procedimentals previstos en l'article 43 de la Llei 5/1983, de 30 de desembre, del Consell, a proposta de la consellera d'Agricultura, Medi Ambient, Canvi Climàtic i Desenvolupament Rural, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió de l'1 de setembre de 2017,  
  
  
  
DECRETE  
  
Article 1. Objecte  
És objecte d'aquest decret declarar com a Zones Especials de Conservació (ZEC) els Llocs d'Importància Comunitària que s'indiquen en l'article 2, i aprovar la norma de gestió que regirà en els espais esmentats, així com en les Zones d'Especial Protecció per a les Aus (ZEPA) que s'estableixen en l'article 3.  
  
Article 2. Declaració de les zones especials de conservació, àmbit territorial i valors que motiven la seua declaració  
1. Es declaren com a Zones Especials de Conservació els següents Llocs d'Importància Comunitària, la delimitació dels quals es descriu de forma cartogràfica en l'annex I:  
a) ES5232006 Alt Túria  
b) ES5233008 Savinar d'Alpuente  
c) ES5233009 Serra del Negrete  
  
2. Els hàbitats naturals d'interès comunitari i les espècies d'interès comunitari que motiven la seua declaració s'especifiquen en l'annex II d'aquest decret, que conté la fitxa descriptiva de cada Zona Especial de Conservació.  
  
Article 3. Norma de gestió  
1. S'aprova la norma de gestió, que figura en l'annex III, de les Zones Especials de Conservació indicades en l'article 2 i de la Zona d'Especial de Protecció per a les Aus ES0000449 Alt Túria i Serra del Negrete  
2. L'àmbit territorial de l'esmentada norma de gestió coincideix amb les ZEC i la ZEPA indicades en l'article 2. Posteriorment podran delimitar-se, si es considera convenient i mitjançant modificació d'aquest decret, àrees de connectivitat.  
3. La vigència de l'esmentada norma de gestió és indefinida, sense perjuí que puga ser revisada en qualsevol moment en funció del compliment dels objectius de conservació establits en aquelles.  
  
4. De conformitat amb el que indica l'article 47 quater de la Llei 11/1994, de 27 de desembre, d'espais naturals protegits de la Comunitat Valenciana, la norma de gestió és vinculant tant per a les administracions públiques com per als particulars i preval sobre el planejament territorial i urbanístic i sobre qualsevol altre instrument sectorial d'ordenació o gestió de recursos naturals.  
5. El règim d'infraccions i sancions relatiu a l'incompliment de les normes d'aplicació directa i el règim d'avaluació de repercussions establerts en la norma de gestió, serà establert en la següent normativa estatal: en la Llei 42/2007, de 13 de desembre, del patrimoni natural i de la biodiversitat, i en la Llei 21/2013, de 9 de desembre, d'avaluació ambiental; així com en la normativa autonòmica assenyalada a continuació: la Llei 11/1994, de 27 de desembre, de la Generalitat, d'espais naturals protegits de la Comunitat Valenciana, i en la Llei 2/1989, de 3 de març, de la Generalitat, d'impacte ambiental, o en les lleis que les substituïsquen.  
  
Article 4. Règim de responsabilitat ambiental  
El règim de responsabilitat ambiental pels danys generats pels subjectes responsables a les espècies i els hàbitats que han motivat la declaració de les ZEC i la ZEPA serà l'establit en la Llei 26/2007, de 23 d'octubre, de responsabilitat mediambiental, sense perjuí de l'aplicació, si és el cas, de les disposicions contingudes en la Llei 42/2007, de 13 de desembre, del patrimoni natural i de la biodiversitat, la Llei 11/1994, de 27 de desembre, d'espais naturals protegits de la Comunitat Valenciana, en la Llei 21/2013, de 9 de desembre, d'avaluació ambiental, i en la Llei 2/1989, de 3 de març, de la Generalitat, d'impacte ambiental.  
  
  
  
DISPOSICIONS ADDICIONALS  
  
Primera. Comunicació a la Comissió Europea  
La conselleria competent en matèria de medi ambient donarà compte de l'aprovació d'aquest decret al Ministeri d'Agricultura i Pesca, Alimentació i Medi Ambient a l'efecte de la seua comunicació a la Comissió Europea, de conformitat amb el que estableix l'article 45 de la Llei 42/2007, de 13 de desembre, de patrimoni natural i de la biodiversitat.  
  
  
Segona. Disponibilitat del document tècnic informatiu i justificatiu de la norma de gestió  
El document tècnic informatiu i justificatiu de la norma de gestió es trobarà disponible, per a la seua consulta, en la pàgina web de la conselleria competent en matèria de medi ambient en  
http://www.agroambient.gva.es/web/natura-2000/gestion  
  
Tercera. Previsions respecte a la contaminació de sòls  
En tot l'àmbit territorial de les ZEC i ZEPA que són objecte d'aquest decret, serà objectiu prioritari la protecció dels ecosistemes als efectes de l'aplicació del Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
  
  
DISPOSICIONS FINALS  
  
Primera. Pla d'ordenació dels recursos naturals de Chera - Sot de Chera  
Romandrà en vigor en els seus propis termes el Pla d'ordenació dels recursos naturals de Chera - Sot de Chera, aprovat pel Decret 10/2007, de 19 de gener, del Consell, sense perjuí de l'aplicació en el seu àmbit territorial d'aquest decret i de la norma de gestió prevista en l'annex III d'aquest en allò que corresponga, amb vista a procurar la conservació dels hàbitats naturals i espècies que motiven la declaració de les ZEC i les ZEPA objecte d'aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 1 de setembre de 2017  
  
El president de la Generalitat,  
XIMO PUIG I FERRER  
  
La consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO


Còpia Permalink ELI